ddrg/super_eurlex huggingface dataset:
Nøgleord

Sammendrag



Nøgleord

1. Tilnærmelse af lovgivningerne – forbrugerbeskyttelse i forbindelse med aftaler indgået uden for fast forretningssted – direktiv 85/577 – betingelser for anvendelse – aftale indgået i en sådan dørsalgssituation – inddragelse af en tredjemand i en erhvervsdrivendes navn eller for dennes regning – den erhvervsdrivendes kendskab til indgåelse af aftalen i denne situation – tillægsbetingelser – ikke tilladt

(Rådets direktiv 85/577, art. 1 og 2)

2. Tilnærmelse af lovgivningerne – forbrugerbeskyttelse i forbindelse med aftaler indgået uden for fast forretningssted – direktiv 85/577 – låneaftale vedrørende erhvervelse af fast ejendom – tilbagetrædelse – virkning – pligt til umiddelbart at tilbagebetale låneprovenuet med renter – tilladt

(Rådets direktiv 85/577, art. 4 og art. 5, stk. 2)

Sammendrag

1. Artikel 1 og 2 i direktiv 85/577 om forbrugerbeskyttelse i forbindelse med aftaler indgået uden for fast forretningssted skal fortolkes således, at direktivets anvendelse – når en tredjemand i en erhvervsdrivendes navn eller for dennes regning inddrages i forhandlinger eller en aftaleindgåelse – ikke kan betinges af, at den erhvervsdrivende vidste eller burde have vidst, at aftalen var blevet indgået som omhandlet i direktivets artikel 1. En sådan tillægsbetingelse har nemlig ikke nogen hjemmel i direktivets ordlyd, og det ville være i strid med dets formål, som er at beskytte forbrugeren mod overraskelsesmomentet ved dørsalg, at tillade en sådan tillægsbetingelse.

(jf. præmis 42, 43 og 45 samt domskonkl. 1)

2. Direktiv 85/577 om forbrugerbeskyttelse i forbindelse med aftaler indgået uden for fast forretningssted og navnlig dettes artikel 5, stk. 2, er ikke hvad angår en låneaftale vedrørende erhvervelse af fast ejendom til hinder for,

– at forbrugere, der i henhold til dette direktiv har udøvet deres fortrydelsesret, skal tilbagebetale långiver låneprovenuet, selv om lånet i henhold til kapitalinvesteringens koncept udelukkende tjener til at finansiere den faste ejendom og udbetales direkte til sælgeren af denne ejendom

– at det kræves, at låneprovenuet tilbagebetales umiddelbart

– at den nationale lovgivning bestemmer, at forbrugere ved tilbagetrædelse fra låneaftalen er forpligtet til ikke blot at tilbagebetale kontraktbeløbet, men også at betale långiver markedsrenten; i en situation, hvor forbrugeren, hvis banken havde opfyldt sin forpligtelse til at oplyse forbrugeren om dennes fortrydelsesret, havde kunnet undgå at udsætte sig for investeringsrisici som de i hovedsagerne omhandlede, pålægger direktivets artikel 4 imidlertid medlemsstaterne at sørge for, at forbrugere, som ikke har kunnet undgå at udsætte sig for sådanne risici, beskyttes i deres nationale lovgivning gennem fastsættelse af foranstaltninger af en sådan karakter, at forbrugerne undgår at bære konsekvenserne af, at disse risici realiseres.

(jf. præmis 49 og domskonkl. 2)
Nøgleord

Sammendrag



Nøgleord

De Europæiske Fællesskabers egne indtægter – godtgørelse af eller fritagelse for import- eller eksportafgifter – beløb skyldigt efter lovgivningen – begreb – debitor ikke forskriftsmæssigt underrettet om beløbets størrelse – omfattet

(Rådets forordning nr. 2913/92, art. 221, stk. 1, og art. 236, stk. 1, første afsnit)

Sammendrag

Artikel 236, stk. 1, første afsnit, i forordning nr. 2913/92 om indførelse af en EF-toldkodeks bestemmer, at der ydes godtgørelse af import- eller eksportafgifter, hvis det godtgøres, »at det pågældende beløb på betalingstidspunktet ikke var skyldigt efter lovgivningen«. Med henblik på anvendelsen af denne bestemmelse er import- eller eksportafgifter skyldige efter lovgivningen, når en toldskyld er opstået i overensstemmelse med de betingelser, der er fastsat i kapitel 2 i nævnte forordnings afsnit VII, og når disse afgifters størrelse har kunnet opgøres på grundlag af den fælles toldtarif i overensstemmelse med bestemmelserne i nævnte forordnings afsnit II.

Import- eller eksportafgifterne forbliver skyldige efter lovgivningen i den forstand, hvori udtrykket er anvendt i nævnte bestemmelse, selv om debitor ikke har fået underretning om størrelsen heraf i overensstemmelse med samme forordnings artikel 221, stk. 1.

Toldskyldens opståen sker nemlig forud for underretningen om beløbets størrelse og er således nødvendigvis uafhængig af denne underretning. Underretningen kan derfor ikke have nogen betydning for, om der foreligger en toldskyld.

(jf. præmis 26 og 29 samt domskonkl.)
Nøgleord

Sammendrag



Nøgleord

Konventionen om retternes kompetence og om fuldbyrdelse af retsafgørelser – enekompetence – sager om »leje eller forpagtning af fast ejendom« – begreb – brugsret til en timeshare-lejlighed i henhold til en aftale om indmeldelse i en klub – ikke omfattet

[Konventionen af 27.9.1968, art. 16, nr. 1, litra a)]

Sammendrag

Artikel 16, nr. 1, litra a), i konventionen af 27. september 1968 om retternes kompetence og om fuldbyrdelse af retsafgørelser i borgerlige sager, herunder handelssager, som ændret ved konventionerne om tiltrædelse fra 1978, 1982 og 1989, skal fortolkes således, at den ikke finder anvendelse på en aftale om indmeldelse i en klub, som mod betaling af et indmeldelsesgebyr, der udgør langt den største del af den samlede pris, sikrer medlemmerne en brugsret til en efter type og placering individualiseret timeshare-lejlighed, og som indeholder bestemmelse om medlemmernes tilknytning til en organisation, der giver mulighed for udveksling af deres brugsret.

(jf. præmis 28 og domskonkl.)
Nøgleord

Sammendrag



Nøgleord

Landbrug – fælles markedsordning – vin – betegnelse og præsentation af vine – forordning nr. 753/2002 – anvendelse af fakultative angivelser på etiketten – konkurrence om tildeling af sådanne angivelser – betingelser for afholdelse af sådanne konkurrencer – udelukket fra forordningens anvendelsesområde

(Kommissionens forordning nr. 753/2002, art. 21)

Sammendrag

Artikel 21 i forordning nr. 753/2002 om visse gennemførelsesbestemmelser til forordning nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter garanterer retten til at angive udmærkelser og medaljer på etiketten for bordvin med geografisk betegnelse og for kvalitetsvine fra bestemte dyrkningsområder (kvbd), som er givet til den pågældende vin dels som led i en konkurrence, der er godkendt af en medlemsstat eller et tredjeland, dels efter en objektiv procedure, der udelukker enhver forskelsbehandling. Denne artikel tilsigter dog ikke at fastsætte regler for afholdelse af sådanne konkurrencer.

Følgelig kan deltagere eller potentielle deltagere i en vinkonkurrence ikke med grundlag i denne bestemmelse anfægte betingelserne for afholdelse af konkurrencen og navnlig ikke reglerne om fastsættelse af gebyrer for deltagelse heri.

(jf. præmis 16, 17 og 21 samt domskonkl.)
Nøgleord

Sammendrag



Nøgleord

Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – særordning for rejsebureauer – anvendelsesområde – andre erhvervsdrivende end rejsebureauer, der tilbyder ydelser, der består i organisering af sprog- og studierejser i udlandet – omfattet

(Rådets direktiv 77/388, art. 26)

Sammendrag

Ifølge fast retspraksis gør de grunde, der ligger bag den særordning, som gælder for rejsebureauer og for personer, der organiserer turistrejser, og som er fastsat i artikel 26 i sjette direktiv 77/388 om harmonisering af medlemsstaternes lovgivning om omsætningsafgifter, sig også gældende i det tilfælde, hvor den erhvervsdrivende ikke er et rejsebureau eller en person, der organiserer turistrejser, i disse udtryks sædvanlige betydning, men udfører de samme transaktioner i forbindelse med anden virksomhed. Den erhvervsdrivende skal imidlertid ikke pålægges afgift efter denne artikel, når de ydelser, der er købt hos tredjemand med henblik på levering af de ydelser, der i almindelighed er forbundet med disse transaktioner, er rene biydelser i forhold til de egne ydelser.

Når en erhvervsdrivende sædvanligvis ud over ydelser knyttet til sproguddannelse og -undervisning af sine kunder tilbyder sine kunder rejseydelser – som f.eks. transporten til bestemmelsesstaten og/eller opholdet deri – hvis udførelse ikke kan undgå at have mærkbare følger for den pakkepris, der anvendes, kan disse ydelser ikke betragtes som tjenesteydelser, der er rene biydelser. Sådanne ydelser udgør ikke blot en marginal del i forhold til beløbet for den ydelse, der er knyttet til den sproguddannelse og -undervisning, den erhvervsdrivende tilbyder sine kunder.

Sjette direktivs artikel 26 skal under disse omstændigheder fortolkes således, at den finder anvendelse på en erhvervsdrivende, der tilbyder ydelser, der består i organisering af sprog- og studierejser i udlandet, og som mod betaling af en pakkepris i eget navn leverer sine kunder et ophold i udlandet på tre til ti måneder og i den forbindelse anvender tjenesteydelser, der præsteres af andre afgiftspligtige personer.

(jf. præmis 22, 24, 27-29 og 48 samt domskonkl.)
Nøgleord

Sammendrag



Nøgleord

Tilnærmelse af lovgivningerne – varemærker – direktiv 89/104 – ret, som en varemærkeindehaver har, til at gøre indsigelse mod den ulovlige anvendelse af dennes varemærke – tegn, der bruges for identiske eller lignende varer – risiko for forveksling – bedømmelseskriterier – sammenstilling af navnet på tredjemands virksomhed og af det registrerede varemærke

[Rådets direktiv 89/104, art. 5, stk. 1,litra b)]

Sammendrag

Artikel 5, stk. 1, litra b), i første direktiv 89/104 om varemærker skal fortolkes således, at der i tilfælde af identiske varer eller tjenesteydelser kan være risiko for forveksling i offentlighedens bevidsthed, når det omtvistede tegn udgøres af en sammenstilling dels af navnet på tredjemands virksomhed, dels af det registrerede varemærke, som har en normal adskillelsesevne, og dette varemærke uden i sig selv at skabe helhedsindtrykket af det sammensatte tegn ved sin placering bevarer en selvstændig adskillelsesevne heri.

(jf. præmis 37 og domskonkl.)
Nøgleord

Sammendrag



Nøgleord

Tilnærmelse af lovgivningerne – begrænsning af markedsføring og anvendelse af visse farlige stoffer og præparater – direktiv 91/338 – forbud mod markedsføring af varer med et cadmiumindhold, der er højere end det tilladte maksimum – anvendelse på legetøj, der er omfattet af direktiv 88/378 – lovlig

(Rådets direktiv 91/338, art. 1, og direktiv 88/378)

Sammendrag

Artikel 1, andet punktum, i direktiv 91/338 om tiende ændring af direktiv 76/769 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater skal fortolkes således, at det ikke er til hinder for, at det i dette direktiv fastsatte forbud mod at markedsføre varer med et cadmiumindhold, der er højere end et tilladt maksimum, finder anvendelse på legetøj, der er omfattet af direktiv 88/378 om indbyrdes tilnærmelse af medlemsstaternes lovgivning om sikkerhedskrav til legetøj.

(jf. præmis 29 og domskonkl.)
Nøgleord

Sammendrag



Nøgleord

Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – levering af goder – fastsættelse af det afgiftsmæssige tilknytningssted – »ophold uden for Fællesskabet« i den forstand, hvori udtrykket er anvendt i sjette direktiv – begreb – stop i tredjelandes havne, hvorunder de rejsende kan forlade skibet – omfattet

[Rådets direktiv 77/388, art. 8, stk. 1, litra c)]

Sammendrag

Et skibs stop i tredjelandes havne, hvorunder de rejsende, selv om det kun er kortvarigt, kan forlade skibet, udgør »ophold uden for Fællesskabet« i den forstand, hvori udtrykket er anvendt i artikel 8, stk. 1, litra c), i sjette direktiv 77/388 om harmonisering af medlemsstaternes lovgivning om omsætningsafgifter, som affattet ved direktiv 92/111, som bestemmer, at det afgiftsmæssige tilknytningssted for levering af goder, der sker om bord på et skib, et fly eller et tog, og under den del af en personbefordring, der finder sted inden for Fællesskabet, er afgangsstedet for befordringen, når den del af befordringen foretages uden ophold uden for Fællesskabet mellem afgangsstedet og ankomststedet.

(jf. præmis 27 og domskonkl.)
Nøgleord

Sammendrag



Nøgleord

Toldunion – en toldskylds opståen ved indførsel af en importafgiftspligtig vare efter unddragelse fra toldtilsyn – begrebet debitor – person, som det påhviler at opfylde de forpligtelser, som følger af varens midlertidige opbevaring – ihændehaver af varerne efter deres lodsning

(Rådets forordning nr. 2913/92, art 203, stk. 3)

Sammendrag

Artikel 203, stk. 3, fjerde led, i forordning nr. 2913/92 om indførelse af en EF-toldkodeks, der blandt de personkategorier, som toldskylden påhviler, når den opstår som følge af, at en importafgiftspligtig vare unddrages toldtilsyn, omhandler »den person, som det påhviler at opfylde de forpligtelser, der opstår ved varens midlertidige opbevaring«, skal fortolkes således, at denne ordlyd betegner den person, der efter losningen af varen har den i hænde for at flytte eller opbevare den.

(jf. præmis 41 og domskonkl.)
Nøgleord

Sammendrag



Nøgleord

Fri bevægelighed for personer – arbejdstagere – ligebehandling – ungdomsarbejdsløshedsydelser til unge, der søger arbejde for første gang – krav om afsluttet videregående skoleuddannelse i en uddannelsesinstitution i den pågældende medlemsstat – ulovligt – berettigelse – foreligger ikke

(Art. 39 EF)

Sammendrag

Artikel 39 EF er til hinder for, at en medlemsstat afviser at tildele ungdomsarbejdsløshedsydelse til en statsborger fra en anden medlemsstat, som søger arbejde for første gang, og som ikke, som barn, forsørges af en vandrende arbejdstager med bopæl i den førstnævnte medlemsstat, alene med den begrundelse, at den pågældende har gennemført sin videregående skoleuddannelse i en anden medlemsstat.

Eftersom tildelingen af ungdomsarbejdsløshedsydelsen er betinget af, at den pågældende har opnået det påkrævede eksamensbevis i denne medlemsstat, bliver det lettere for statens egne statsborgere at opfylde denne betingelse, og der er dermed en risiko for, at navnlig statsborgere fra andre medlemsstater bliver stillet ringere

En sådan forskelsbehandling er ikke berettiget, medmindre den er begrundet i objektive hensyn, som er uafhængige af den pågældendes nationalitet, og såfremt den står i rimeligt forhold til det formål, der lovligt tilstræbes med den pågældende nationale lovgivning. Selv om det er således er legitimt for den nationale lovgiver at ville sikre sig, at der består en reel forbindelse mellem den, der ansøger om ydelserne, og det berørte arbejdsmarkeds geografiske område, har en enkeltstående betingelse, der vedrører stedet, hvor den pågældende har opnået bevis for at have afsluttet en videregående skoleuddannelse, imidlertid en alt for generel og ensidig karakter og går ud over det, der er nødvendigt for opnå det tilstræbte formål.

(jf. præmis 28-31 og 38 samt domskonkl.)
Nøgleord

Sammendrag



Nøgleord

Tilnærmelse af lovgivningerne – klageprocedurer i forbindelse med indgåelse af offentlige indkøbs- samt bygge- og anlægskontrakter – direktiv 89/665 – medlemsstaternes forpligtelse til at foreskrive en klageprocedure – adgang til klageprocedurer – national lovgivning, som forbyder medlemmerne af et bydende konsortium, som ikke er en juridisk person, at indgive en individuel klage – lovligt

(Rådets direktiv 89/665, art. 1)

Sammendrag

Artikel 1 i direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, som ændret ved direktiv 92/50 om samordning af fremgangsmåderne ved indgåelse af offentlige tjenesteydelsesaftaler, skal fortolkes således, at bestemmelsen ikke er til hinder for, at det ifølge national ret kun er samtlige medlemmer af et konsortium, som ikke er en juridisk person, der i denne egenskab har deltaget i en procedure om tildeling af en offentlig kontrakt, uden at få den nævnte kontrakt tildelt, der kan indgive en klage til prøvelse af beslutningen om tildeling, og ikke kun et af disse medlemmer individuelt.

Det forholder sig på samme måde, hvis samtlige medlemmer af et sådant konsortium har klaget i fællesskab, men et af dets medlemmers klage afvistes.

I begge tilfælde kræver de nationale bestemmelser alene, at klagerne overholder betingelserne, der gælder for repræsentation for retten, i overensstemmelse med den retlige form, medlemmerne selv har valgt. Sådanne krav gælder i almindelighed og begrænser ikke klagernes effektivitet og de bydendes adgang hertil på en måde, der strider mod direktiv 89/665.

(jf. præmis 28 og 29 samt domskonkl.)
Nøgleord

Sammendrag



Nøgleord

1. Landbrug – harmonisering af lovgivningerne – handel med grøntsagsfrø – direktiv 70/458

(Rådets direktiv 70/458, art. 2, stk. 1 A, og direktiv 92/33, bilag II)

2. Frie varebevægelser – kvantitative restriktioner – foranstaltninger med tilsvarende virkning

(Art. 28 EF)

Sammendrag

1. Bestemmelserne i direktiv 70/458 om handel med grøntsagsfrø, som ændret, sammenholdt med direktiv 92/33 om afsætning af plantemateriale og formeringsmateriale af grøntsagsplanter bortset fra frø, gør det ikke muligt at fastslå, at selv om en grøntsag ikke figurerer på listen i artikel 2, stk. 1 A, i direktiv 70/458, kan en sort heraf alligevel optages på den fælles sortsliste som frø, fordi den nævnte grøntsag indeholdes i listen i bilag II i direktiv 92/33.

Eftersom skalotteløg ikke figurerer på listen over grøntsager, der omfattes af anvendelsesområdet for direktiv 70/458, er Kommissionens optagelse på dens fælles sortsliste af sorten ambition og matador som frø af denne grøntsag, efter at de kompetente myndigheder i Kongeriget Nederlandene havde meddelt Kommissionen sin nationale sortsliste, ikke foretaget i overensstemmelse med nævnte direktiv.

(jf. præmis 65 og 66)

2. En medlemsstat, hvis lovgivning bestemmer, at alene grøntsager frembragt ved vegetativ formering kan afsættes under betegnelsen »skalotteløg« med udelukkelse af grøntsager, der er frembragt af frø afsat under samme betegnelse i de øvrige medlemsstater, tilsidesætter de forpligtelser, der påhviler den i henhold til artikel 28 EF.

En sådan lovgivning kan ikke anses for begrundet i henhold til artikel 28 EF, eftersom den ikke er nødvendig for at opfylde tvingende krav, bl.a. beskyttelsen af forbrugerne. Bortset fra forskellen i deres reproduceringsmåde udviser de to former for skalotteløg nemlig betydelige lighedstræk. Det formål, der forfølges med nationale lovgivning, nemlig beskyttelsen af forbrugerne, kan derfor nås ved en korrekt mærkning, som angiver, at de omstridte skalotteløg er frembragt af frø og ikke ved vegetativ formering.

(jf. præmis 75, 77, 79 og 80 samt domskonkl.)
Nøgleord

Sammendrag



Nøgleord

Præjudicielle spørgsmål – Domstolens kompetence – grænser

(Art. 234 EF)

Sammendrag

Domstolen har kun kompetence til at fortolke et fællesskabsdirektiv med hensyn til dets anvendelse i en ny medlemsstat fra tidspunktet for dennes tiltrædelse af Den Europæiske Union.

Domstolen har derfor ikke kompetence til at besvare præjudicielle spørgsmål fra en ungarsk ret vedrørende fortolkningen af artikel 6, stk. 1, i direktiv 93/13 om urimelige kontraktvilkår i forbrugeraftaler, når de faktiske omstændigheder for tvisten i hovedsagen ligger forud for Republikken Ungarns tiltrædelse af Den Europæiske Union.

(jf. præmis 36-38)
Nøgleord

Sammendrag



Nøgleord

Socialpolitik – tilnærmelse af lovgivningerne – overførsel af virksomheder – varetagelse af arbejdstagernes rettigheder – direktiv 2001/23 – anvendelsesområde – efterprøvelse af, om der foreligger en overførsel af virksomhed – overførsel af driftsmidler fra den oprindelige ordremodtager til den nye ordremodtager – nødvendigheden af overdragelse af disse driftsmidler til sidstnævnte til brug i egen økonomisk interesse – foreligger ikke – nødvendigheden af en samlet bedømmelse

(Rådets direktiv 2001/23, art. 1)

Sammendrag

Artikel 1 i direktiv 2001/23 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter skal fortolkes således, at det ved efterprøvelsen af, om der foreligger en overførsel af en virksomhed eller en bedrift i henhold til denne artikel i tilfælde, hvor en kontrakt tildeles en ny ordremodtager, ikke er en nødvendig forudsætning for inden for rammerne af en samlet vurdering at fastslå, at der er sket en overførsel af driftsmidler fra den oprindelige ordremodtager til den nye ordremodtager, at driftsmidlerne overlades til brug i egen økonomisk interesse. Overførslen af driftsmidler udgør imidlertid kun et enkelt element i den samlede bedømmelse, som den nationale ret skal foretage ved efterprøvelsen af, om der foreligger en overførsel af en virksomhed eller en bedrift i denne bestemmelses forstand.

(jf. præmis 42 og 44 samt domskonkl.)
Nøgleord

Sammendrag



Nøgleord

Fiskale bestemmelser – harmonisering af lovgivningerne – omsætningsafgifter – fælles merværdiafgiftssystem – fradrag for indgående afgift – investeringsgoder – berigtigelse af den oprindelige del af fradraget – afståelse inden berigtigelsesperiodens udløb ved to forbundne transaktioner, hvoraf den ene er afgiftsfri og den anden afgiftspligtig – fordeling

(Rådets direktiv 77/388, art. 5, stk. 1, og art. 20, stk. 3)

Sammendrag

Den fradrags- og berigtigelsesordning, der er fastsat i artikel 17-20 i sjette direktiv 77/388 om harmonisering af medlemsstaternes lovgivning om omsætningsafgifter, har til formål at skabe en tæt og direkte sammenhæng mellem retten til fradrag af indgående moms og brugen af de pågældende goder og tjenesteydelser til afgiftspligtige transaktioner.

Direktivets artikel 20, stk. 3, som finder anvendelse på det særlige tilfælde, hvor der sker levering af et investeringsgode inden udløbet af berigtigelsesperioden, skal fortolkes således, at når en 999-årig lejekontrakt vedrørende et investeringsgode indgås med en person mod betaling af en væsentlig præmie, og når den resterende ejendomsret (»freehold reversion«) vedrørende dette gode overdrages tre dage senere til en anden person til et væsentligt lavere beløb, og disse to transaktioner

– er uadskilleligt forbundne, og

– består af en første transaktion, der er afgiftsfri, og en anden transaktion, der er afgiftspligtig

– og såfremt disse transaktioner på grund af overdragelsen af retten til som ejer at råde over nævnte investeringsgode udgør leveringer i den forstand, hvori udtrykket er anvendt i samme direktivs artikel 5, stk. 1,

skal det pågældende gode indtil udløbet af berigtigelsesperioden anses for at være anvendt til en økonomisk virksomhed, der betragtes som delvist afgiftspligtig og delvist afgiftsfri i forhold til den respektive værdi af de to transaktioner.

(jf. præmis 56, 73 og 82 samt domskonkl.)
Nøgleord

Sammendrag



Nøgleord

1. Tilnærmelse af lovgivningerne – kvaliteten af badevand – direktiv 76/160 – forpligtelse for medlemsstaterne til at foretage en officiel udpegning af badeområder – foreligger ikke

[Rådets direktiv 76/160, art. 1, stk. 2, litra a), og art. 4, stk. 1]

2. Tilnærmelse af lovgivningerne – kvaliteten af skaldyrvande – direktiv 79/923 – begrebet skaldyrvande – vand, hvori der lever skaldyr, som er bestemt til at fortæres af mennesker umiddelbart eller først efter en behandling – omfattet

(Rådets direktiv 79/923, art. 1)

Sammendrag

1. Artikel 4, stk. 1, i direktiv 76/160 om kvaliteten af badevand pålægger ikke medlemsstaterne en forpligtelse til officielt at udpege strande eller andre lokaliteter som badeområder. Det fremgår således af direktivets artikel 1, stk. 2, litra a), som definerer begrebet badevand, at medlemsstaterne frit kan acceptere badning i visse vandområder uden nødvendigvis at udpege disse som badeområder.

(jf. præmis 15, 16 og 18)

2. Det fremgår af ordlyden af artikel 1 i direktiv 79/923 om kvalitetskrav til skaldyrvande samt af første, tredje, syvende og tiende betragtning til dette direktiv, at direktivet finder anvendelse på alle skaldyrvande, uanset om de skaldyr, som lever heri, er bestemt til at fortæres af mennesker umiddelbart eller først efter en behandling.

(jf. præmis 22 og 24)